Strammer inn russetiden: Vil flytte festen
Ingen røde eller blå russebukser i 17. mai-toget kan bli en realitet om utdanningsbyråden får det som hun vil. Hovedstadens russefeiring skal endres. – De neste årene kommer russetiden til å bli litt annerledes, sier utdanningsbyråd Julie Remen Midtgarden fra Høyre til VG. Allerede nå strammer kommunen tidligere inn hvor russebusser kan stå parkert og feste. – Er det ikke skummelt å utfordre Norges største russefest? – Jeg skal stå i det. Det kommer til å bli en kjempegøy feiring uansett, den får bare litt mer rammer, sier Midtgarden. VG møter henne på Oslo Handelsgymnasium. Blant tiltakene byråden vil innføre er: Samtidig vil hun arbeide for at dialogen om hvordan feiringen burde foregå starter enda tidligere. – Vi ser at noen starter planleggingen allerede på ungdomsskolen, og at det påvirker skolemiljøet negativt. Sånn kan vi ikke ha det. Her må vi inn enda tidligere, og ikke minst jobbe med foreldrene. Det er mange selskaper som vil tjene penger på russen, og her er det viktig at foreldre setter foten ned, sier Midtgarden. I helgen gikk hun ut i VG med ønske om et demokratisk valgt russestyre for Oslo. Det skal være sentralt for å samarbeide med russen om endringene. – Ikke tro på et forbud Utdanningsbyråden oppfordrer også elevrådene og russestyrene på skolene til å ta initiativ til aktiviteter som inkluderer alle og bidrar til fellesskap på tvers av russebussgrupper. Hun stiller seg skeptisk til kunnskapsministerens oppfordring om å forby russegensere.  – Jeg har ikke tro på et forbud. Elevene vil alltid finne en eller annen måte å markere tilhørighet på, sier Midtgarden. Regjeringen lanserte nylig flere russegrep. Utdanningsbyråden oppfordrer regjeringen til å flytte feiringen i hele landet. Hun mener det er ansvarsfraskrivelse av regjeringen å overlate dette til hver enkelt kommune.  Samtidig vil Midtgarden at det blir strengere regler for godkjenning av russebusser, og økt tilsyn av aktører på russemarkedet. Vil flytte festen – Om du får det som du vil – blir det 17. mai uten fløyter og røde russebukser da? – Ja, men det tror jeg kommer til å gå helt fint, sier byråden. Melina Tafrishi i russestyret på skolen tror det kan være forskjellige meninger om å flytte russetiden. – Tradisjonelt sett tror jeg at folk kommer til å tenke at det blir litt dumt. For det er jo en tradisjon og at det er den tiden fra slutten av april til mai, sier hun. Elevrådsleder Fabian Emil Collett tror de elevene får bedre tid til å tenkte på skolen og eksamen.  – Jeg tror egentlig det kan være positivt å flytte russetiden, sier han. Tafrishi sier seg enig. – Det som hindrer folk «å ta festen helt ut» er jo at eksamen kommer etterpå. Midtgarden vet at russetiden kan bli heftig for noen. – Den kan gå utover både oppmøtet på skolen og skoleresultater. Etter eksamen er en den riktige rekkefølgen.  Tromsø har allerede flyttet russetiden til juni. Andre politikere i Oslo har prøvd å flytte russetiden, men uten hell. Noe byrådet er klar over. Rektoren på Oslo Handelsgymnasium er stort sett fornøyd med russen, og mener skolene kan gjøre mye for skape et fellesskap. Hun er positiv til like retningslinjer på skolene. Under russetiden gir skolen gratis frokost til alle i tredjeklasse, som kanskje er slitne etter å ha festet kvelden før. – Vi prøver å gjøre ting som skal skape et godt miljø, som alle kan delta på. Elevrådslederen tar imot ros fra rektoren. – Vi jobber selv mye med inkludering Det er mindretall av russen som driver med dumme ting, sier han og legger til: – Du ser jo nesten ikke noe positivt i media om russen. De siste årene har det blitt beskrevet et trøblete russemiljø ved flere skoler.  På noen skoler er det innført tiltak fordi russegrupper okkuperer bord i kantinen. På Nesbru har rektoren beskrevet et ungdomsmiljø preget av hierarki og utvelgelser. På Oslo Handelsgymnasium er rektoren klar over problematikken. – Vi får inn elever fra ungdomsskolen som allerede er en gjeng som skal danne en buss. Også har vi elever som ikke ønsker å være på buss, sier hun. Hun har samarbeid med rektorer på andre skoler for å dele erfaringer. – Elever her kan ofte ha russebusser sammen med elever fra andre skoler. Så vi prøver å ha felles retningslinjer.  Hun tror at skolene kan gjøre mye for å skape felles aktiviteter hvor alle kan delta. Skolen oppfordrer elevene til at skoleball, russekro og «vors» skjer trinnvis og kassevis. – Da er alle invitert og inkludert, sier hun. Hun trekker frem at russebussene alene ikke er problemet.  – Når jeg snakker med rektorer på skoler som ikke har tradisjoner med russebusser, så ser det også problemer med utestenging og klikk-dannelser.  Byråden legger til at busstrøbbel kun er en utfordring på noen skoler. – I Oslo er det ikke alle skoler som har en russebusskultur. Det er noen, det er vel ca. 7–8 skoler som har en kultur for russebuss. Populære samlingsplasser skiltes nå med parkeringsforbud om natten allerede fra 17. april.  – Vi kan regulere hvor det er lov å parkere russebusser. Og at vi har ganske streng regulering på hvor det er lov å parkere og ikke. Stedene som nå skiltes er steder hvor russebusser ofte samles og der det tidligere er meldt om forstyrrelser og støy. – Det må bli strengere regulering av russebussene. Her trenger vi hjelp fra nasjonale myndigheter, men vi skal gjøre det vi kan lokalt.  Økt fokus Selv var Midtgarden russ i Porsgrunn.  – Det var fest og gøy, og russebil.  Hun tror russetiden har endret seg i størrelse etter det.  – Det er et økende problem med utenforskap, og det må vi gjøre noe med. Det å feire, det må elevene få lov til. Men det må gjøres på en måte hvor alle kan ha det bra. 
Oslos utdanningsbyråd Julie Remen Midtgarden ønsker endringer i russetiden. Hun foreslår å flytte russetiden til etter eksamen Hun ønsker bedre dialog og samarbeid med russen, samt strengere regler for russebusser. Tromsø har allerede flyttet russetiden til juni.